ΔΕΛΤΙΟ ΤΥΠΟΥ

Ο Δήμος Ευρώτα ενημερώνει τους πολίτες του ότι τα κρούσματα που βρέθηκαν θετικά στον ιό COVID-19 , βρίσκονται σε καραντίνα στις οικίες τους και παρακολουθούνται στενά από κλιμάκιο του ΕΟΔΥ. Συγκεκριμένα τα 26 νέα κρούσματα αφορούν αλλοδαπούς εργάτες γης και συνδέονται με τα 2 αρχικά επιβεβαιωμένα κρούσματα στην περιοχή. Συνεπώς δεν συντρέχουν λόγοι πανικού στους κατοίκους και διασποράς ψευδών ειδήσεων.

Υπενθυμίζουμε ότι την αποκλειστική εκ του νόμου διαχείριση, για την πορεία της πανδημίας και την χαρτογράφηση των κρουσμάτων, την έχει ο ΕΟΔΥ και Γενική Γραμματεία Πολικής Προστασίας. Ο Δήμος και η Περιφέρεια εμπλέκονται στο βαθμό που μπορούν να συνδράμουν τους παραπάνω φορείς.

Ωστόσο, σήμερα το πρωί, Σάββατο 26/09/2020, συνεδρίασε το Συντονιστικό Τοπικό Όργανο του Δήμου Ευρώτα στο Πνευματικό Κέντρο Σκάλας υπό τον Δήμαρχο κ. Δήμο Βέρδο προκειμένου να εξεταστεί το ζήτημα στις πραγματικές του διαστάσεις και να καθορισθούν περαιτέρω οι ενέργειες του Δήμου για την εξασφάλιση της δημόσιας υγείας.

Καλούνται οι πολίτες να κρατήσουν χαμηλούς τόνους, χωρίς ακρότητες και χωρίς να θέτουν σε κίνδυνο την κοινωνική συνοχή. Επίσης, καλούνται να εστιάσουν στα μέτρα πρόληψης και στην αυστηρή τήρηση των κανόνων υγιεινής.

Ο Δήμαρχος Ευρώτα

Δήμος Βέρδος